

# ****ZBRANE PESMI SODELUJOČIH NA BRALNEM MARATONU, 4. 10. 2021-****

# ****RAZIGRAN UŽIVAJ DAN!****

Zbrala: Urša Žiger

Maribor, oktober 2021

Kazalo

[PROSTI ČAS JE NAJBOLJŠI ČAS 2](#_Toc84338725)

[RAD BI POVEDAL NEKAJ O PRIJATELJSTU 3](#_Toc84338726)

[SREČA 4](#_Toc84338727)

[JESEN 5](#_Toc84338728)

[OTROŠKO VESELJE 6](#_Toc84338729)

[RAZIGRAN POČITNIŠKI DAN 7](#_Toc84338730)

[VENČEK RAZIGRANIH 8](#_Toc84338731)

[TENIS 10](#_Toc84338732)

[VSAK DAN JE VESEL DAN 11](#_Toc84338733)

[SREČA Z LEXYJEM 12](#_Toc84338734)

[DAN RAZIGRAN 13](#_Toc84338735)

[POPOLN DAN 14](#_Toc84338736)

[RAZIGRAN DAN 15](#_Toc84338737)

[RAZIGRAN UŽIVAJ DAN! 16](#_Toc84338738)

[MOJ DAN JE (BOLJ MALO) RAZIGRAN 17](#_Toc84338739)

[VSAK DAN MORAŠ ŽIVETI! 19](#_Toc84338740)

[RAZIGRANOST? 20](#_Toc84338741)

[HARFA 21](#_Toc84338742)

[SREČNA PESEM 22](#_Toc84338743)

[POLETNE MISLI 23](#_Toc84338744)

[RAZIGRAN UŽIVAJ DAN 24](#_Toc84338745)

[ČEBELA 25](#_Toc84338746)

[ZADNJI ŠOLSKI DAN 26](#_Toc84338747)

[ROJSTNI DAN 27](#_Toc84338748)

[brez naslova 28](#_Toc84338749)

PROSTI ČAS JE NAJBOLJŠI ČAS

Prosti čas je igra in zabava,

je smeh in družba prava.

Je čas, ko pred televizorjem sedim,

ali ko na računalniku igrice igram

in vem, da še vsega za šolo ne znam.

Moj prosti čas je poln idej,

ki uresničim jih lahko brez mej.

Sam ali s prijatelji se rad igram,

športam, berem, novim dogodivščinam v objem hitim

in si želim, da dooolgo traja.

Liam Kraner, 5. razred

OŠ bratov Polančičev Maribor

RAD BI POVEDAL NEKAJ O PRIJATELJSTU

Prijatelji so zaklad, ki ga nima vsak.

Tako kot vsak zaklad je treba prijatelja poiskat.

Ko ga najdeš, si vesel in srečen,

nič več nisi tečen.

Zdaj imaš se s kom igrati,

ravsati in se smejati.

Ko si žalosten in sam,

ko z nikomer nočeš govoriti,

je prijatelj tisti, ki pričara ti nasmeh.

On je tisti, ki daje ti veselje

in pošilja lepe želje.

Jošt Matejek, 5. razred

OŠ bratov Polančičev Maribor

SREČA

KDAJ JE NAJA SREČNA?

Če igra smešne igre,

če stisne hrčka v objem,

če prebira super knjige,

išče v njih skrivnostne namige.

Če pa pogleda jo še fant postaven,

Dan se zdi ji res zabaven.

KAKO JE NAJA SREČNA?

Iskri se njen pogled,

objela bi ves svet …

Naja Senica, 7. razred

OŠ Bojana Ilicha Maribor

JESEN

V jeseni listje v zvokih vestra se vrti,

sonce pa bolj sramžljivo se smeji.

Zrelo grozdje ponuja se mamljivo,

jurček v gozdu čaka me vabljivo.

Pečeni kostanji sladko dišijo,

kratki dnevi dolžino izgubijo .

rumena, rjava rdeča …

topla je jesenska sreča.

Z darovi vsemi me je res prevzela,

najraje bi na glas zapela.

Juhuhu,

jesen je tu!

Zoja Ojdenič sancin, 7. razred

OŠ Bojana Ilicha Maribor

OTROŠKO VESELJE

Otroško veselje se v očeh zrcali,

v smehu pokaže svoj pravi obraz.

Otroštvo je lepo,

ko otrok igra se,

takrat trosi srečo okrog meja vsega sveta.

Nagajivost, norčije, vse male polomije

so sreča otroštva,

zato otroci, bodimo veseli, nasmejani in srečni vsak mavrični dan,

prepiri, bolezni, lakota in vojne naj odidejo daleč stran.

Odrasle prebudimo,

jih iz kavčev premaknimo,

ukradimo jih iz njihovih služb

in drugih družb.

Bodimo skupaj,

se veselimo, plešimo in pojmo.

Tako bodo sreča, radost in smeh

premagali naš žalostni svet.

Janja Ravter, 6. razred

OŠ Rada Robiča Limbuš

RAZIGRAN POČITNIŠKI DAN

Dan počitnic je.

Čas, ko zabava prične se.

Vse šolske stvari vržem v smeti,

čeprav jočejo se mi.

Počitnice - čas veselja, sreče in brezskrbnosti je,

vsako jutro sonce veselo pogleda me.

Morje že maha mi in plaža vabi me.

Lepo na počitnicah je,

a žal vse prehitro mine vse.

Le dva meseca je čas tako razigran,

zato maksimalno uživam vsak dan.

Žana Šalamon, 6. razred

OŠ Rada Robiča Limbuš

VENČEK RAZIGRANIH

Ko se zjutraj zbudiš,

se razveseliš, **ja, ŽIVIŠ!**

Pripravljen si na dan,

tako vse težave potisneš stran. **Ja, ŽIVIŠ!**

Ko stopiš skozi vrata, podaš se v nov dan,

saj veš, da razigran dan vodi do sanj.

V sanjah ponoči razigrani smo mi,

zato se nam naslednji dan boljši zdi.

**Ja, ŽIVIMO!** In se veselimo!

Prav vsak dan sem razigran,

zato rad uživam dan.

In zunaj sem dokler nisem zaspan,

vam pa tako nasmejan sežem v dlan.

Letim, letim, hitim …

Ves vesel in nasmejan!

Do neba in nazaj!

Uživam dan, se poigram, igram, kar tja v en dan.

Pomislim in si rečem:

»Pa glej, saj to sem jaz. In **ja, ŽIVIM!**«

Razigran uživaj dan,

četudi je slab, ti imaš moč,

popravi si ga, takšen, kot je, je tvoj in

poigraj se z njim.

Saj ja, **ŽIVIŠ** samo enkrat!

Prva ura odpade, alarm prestavim

in spim do druge, kakšen dan!

A kmalu pride druga, jaz pa huda.

A pomislim, **ja ŽIVIM**, in se nasmejim.

Ko te prelepe ptičice zbudijo, se nasmej

in si zašepetaj: »Glej ga, res je … in bo lep!

**Ja, ŽIVIM!**«

Uživaj življenje in vsak trenutek, ki ti je dan.

Nikoli ne pozabi, da radost in veselje, ne vrneta se nazaj.

Razigran uživaj dan.

Široko nasmejan.

Zabava, norčije in vragolije – vse to se danes počne!

Saj danes tvoj dan je! **Ja, ŽIVIŠ**!

Ko sem razigrana, se vse zdi, kakor moje srce si zaželi.

Vse skrbi se raztopijo ter tja v en dan zgubijo. **Ja, ŽIVIM!**

**Ja, ŽIVIŠ!**

Vedno se smej, čisto vse ljudi rad imej.

Uživaj čisto vsak dan!

In glej, da vedno bo najbolj razigran.

Če si razigran, ko se zbudiš, ostani to ves dan.

Reci si: »**Ja, ŽIVIŠ!**« In tak, razigran, uživaj dan!

Zdaj.

Jutri.

In saj veš, prav vsak dan!

7. c razred

OŠ Angela Besednjaka Maribor

TENIS

Zame veselje je vse,

kar osrečuje me.

Najlepši čas dneva je,

ko na trening odpravim se.

Dobro ogrejem se,

da do poškodbe ne pride.

Nato se trening le začne,

na vsakem res potrudim se,

saj vem, kaj moj cilj je.

Po treningu res dobro raztegnem se,

da mišice sprostijo se.

Ko televizijo vklopim,

grem na športni program

in posnetke najboljših tenisačev

ogledam si vsak dan.

Novak moj idol je,

saj gibčen kot gimnastičar je.

Nadal kralj peska je,

zato na pesku premaga vse.

Roger res skuliran je,

na tekmi le osredotoči se.

Nick Kyrgios navdihuje me,

saj vsak ob njem nasmeji se.

Moj glavni cilj je ta,

biti na svetu najboljša tenisačica.

Isa Vreže, 5. razred

OŠ Ludvika Pliberška Maribor

VSAK DAN JE VESEL DAN

Vsakič, ko zjutraj se zbudim,

se oblečem, zajtrkujem in v šolo odhitim.

V šoli pridno sodelujem,

da v znanju napredujem.

Končno šolski zvonec zadnjo uro zapiska,

moje srce od veselja zavriska,

saj ure treninga čakajo me,

vendar na prvem mestu šolska naloga je.

To skrbno napravim

in se na trening odpravim.

Tam vsi me čakajo veselo,

pripravljeni na čudovito delo.

Ko tenis igram,

to moj najlepši je dan.

Kmalu se zvečeri,

zato se v posteljo odpravim

in v sanje najljubša bitja povabim.

Takrat začne se dogodivščina prava,

ki vse do jutranjih ur traja.

Nato mami me zbudi

in mi dobro jutro zaželi.

Uma Vreže, 5. razred

OŠ Ludvika Pliberška Maribor

SREČA Z LEXYJEM

Zjutraj se zbudim

in k babici ter dedku odhitim.

Tam moj Lexy živi

in ves vesel si moje družbe želi.

To je črna kepa dlake,

ki zelo rada se lovi in skače.

Zelo je ljubezniv,

med otroci pa zelo igriv.

Mečeva si žogo,

se loviva in podiva,

eden drugega veliko nasmejiva.

Pogosto greva na sprehod,

kjer se dogodivščine dogajajo vsepovsod.

Najraje pa greva v gozd,

kjer Lexy poišče svojo zakopano kost.

Zelo fajn se je igrat,

a pozno je že in treba je iti spat.

Lexy laja hov, hov, hov,

težko je iti domov.

Eva Majcenovič, 5. razred

OŠ Ludvika Pliberška Maribor

DAN RAZIGRAN

Razigranost je dobra vrlina,

čeprav je mnogim le še del spomina.

V nas živi

in nas majhne spremlja,

a kaj ko odraslost vse zamenja.

Ko življenje temačno in sivo

brez razigranosti ne more biti igrivo,

se včasih počuti krivo.

A vem!

Razigranost v nas za zmeraj je ostala.

Globoko v nas si je prostor poiskala

in tam od nekdaj domovala.

A vem!

Svet začel se bo spet prav vrteti.

Dajmo slabo voljo v kot zapreti

in ponovno vriskati in peti.

Dan razigran

naj bo tvoj nov dan!

In še naslednji dan!

In vsak dan!

Ne dviguj obrvi,

ne vihaj nosu

in ne bodi na psu!

Naj bo tvoj dan dobro izbran,

dovolj razigran

in le zate prav poseben dan!

Briana Lubej, 8. razred

OŠ Franca Lešnika Vuka Slivnica

POPOLN DAN

Popoln dan je kot nagrada –

v njem se veselje z živahnostjo sklada.

Zame popoln dan je ta,

ko mi mama dela ne da;

ko lahko vriskam in poskakujem,

ko po travnikih in gozdovih pohajkujem;

ko me nihče ne živcira

in ne povzroči nemira;

ko me sonce obžari

in pusti tople nevidne sledi;

ko se mi nekdo

nasmehne kar tako

in me prijazen

pogleda lepo.

Popoln dan

nikoli ni zaspan.

Na vse pretege vriska,

ko mami iz lonca piska.

Zato dobro si zapomni –

ni popolnega dne,

če ti nekdo ne pove,

da zate bije njegovo srce.

Tiba Vrdoljak, 8. razred

OŠ Franca Lešnika Vuka Slivnica

RAZIGRAN DAN

Sonce se je vstalo

in me požgečkalo.

Veselo sem vstala

in se nasmejala.

Danes vikend je,

zato igre manjkati ne sme.

Kaj bi zdaj počela,

bi malo zapela,

bi igrati igrice odšla,

ali bi kocke zlagala.

Odločila sem se,

da počela bom vse,

saj dan dovolj dolg je.

In ostal je čas za risanje zvezdnih utrinkov

in mavričnih barv.

Minil je ta dan,

ki bil je zelo razigran.

Nika Šešerko, 4. razred

OŠ Janka Padežnika Maribor

RAZIGRAN UŽIVAJ DAN!

Sonce sije, lep je dan,

Mi igramo se cel dan.

Kadar mama da povelje,

Igra naše je veselje.

Rolerji, žoga in kolo,

A najboljši je skiro.

V našo družbo dobrodošel je vsak,

Ki ima igriv korak.

Tekamo, se smejimo, da žogo ulovimo.

Kdor je prvi ulovi, za nagrado jo dobi.

Evelina Kočev, 4. razred

OŠ Janka Padežnika Maribor

MOJ DAN JE (BOLJ MALO) RAZIGRAN

Jutro začnem s toplim čajem,

ah, tako lepo diši ...

Potem se odpravim od doma,

veter mi lica hladi.

Sonce mi boža lase,

svež zrak um in telo bistri …

In že vidim prijateljico,

ki v klopi poleg mene sedi.

V šoli sedé poslušam,

vame dolgčas drsi …

Edina stvar, ki me razveseli,

je čas, ko ura zgodovine prihiti.

Ko hodim domov,

poslušam svoje korake

in preštevam avte –

modre, rdeče, prav vsake.

Sledi domača naloga,

uf, ta presneta nadloga …

Rešim jo čim hitreje,

da ostane čas zame pozneje.

Končno pride čas počitka,

to je višek užitka.

V roko vzamem daljinec ali knjigo,

no, to je zanimivo.

Moj šolski dan ni prav razigran.

Ampak tako mi je všeč –

branje, televizija, sprehod ...

Za mene, »komot«!

Marisa Špičko, 8. razred

OŠ Duplek

VSAK DAN MORAŠ ŽIVETI!

Dan je vselej razigran,

ko s sončnimi žarki si obdan.

Na travniku splezaš na najvišje drevo

in v daljavi vidiš ivanjščico.

Cvetlica se v sončnem siju blešči

oddih je za boleče oči.

Počutiš se, kot da do nje poletiš

in pred njo kot onemel stojiš.

Ampak v sebi še vedno goriš …

Utrgaš to krasno belo cvetlico

odneseš jo v vazo pod polico.

Ko gledaš jo, v sebi čutiš toploto –

ni besede za takšno lepoto.

VSAK DAN MORAŠ ŽIVETI

IN VSAK NOV DAN NA NOVO OBJETI …

Ne da se po svetu le sprehajaš –

če delaš tako, samo obstajaš.

Hana Špičko, 8. razred

OŠ Duplek

RAZIGRANOST?

Igra, kaj je to?

Razigranost, še nisem slišal za to.

Tako se pretvarjamo

in se pri tem ne ustavljamo.

Kaj se je zgodilo z igro v naših letih?

Skrili smo jo, jo pozabili,

saj zdaj nismo ves dan razigrani,

le vedno bolj zaspani.

Razigranost ni naša vrlina

in nas tudi več ne briga.

Zdaj smo drugačni,

se mi zdi, da malo temačni.

Saj me ne moti,

nimam nič proti,

a, ko nas igrivost obišče,

radost zasidra se v srčno skrivališče.

Rebecca Borovšak, 9. razred

OŠ Martina Konšaka Maribor

HARFA

To spevne melodije so,

ki zvabijo me krepko.

Omamijo me v pozabo

in popeljejo v sanjavo.

Požgečkajo me po nosu.

Zaščemijo v enem kosu.

Tako blizu že sem,

le še roko stegnem.

Zdaj dotikam se že tega,

neverjetnega obreda.

Ne dojamem kaj dogaja se,

harfa z menoj poigrava se.

Zaigra mi,

me veseli,

da srce moje ponori.

Staša Kopač, 9. razred

OŠ Martina Konšaka Maribor

SREČNA PESEM

Čas hitro beži

in srečo lovi.

Zaklene jo v dno mojega srca,

kjer se z domišljijo igra.

Življenje kmalu se konča,

previdna bodi, deklica!

Hitro lahko spodleti,

a ne smeš obupati.

Čeprav se sreča včasih skrije,

vedno znova te obsije.

Spremlja nas, čeprav z daljine.

Moja sreča naj ne mine!

Dea Vehovar, 7. razred

OŠ Kamnica

POLETNE MISLI

Dnevi so dolgi,

še daljše noči,

dolgčas hitro se zbudi

in življenje mi hromi.

V sobi posedam, za nič mi ni,

ko ideja prihrumi.

Pokličem prijatelje razigran,

in si rečem – uživaj dan!

Poletje, sonce, sladoled

in ostanem brez besed.

Še z družino na sprehod,

mahnemo jo na pohod.

Poletje čas je brez skrbi,

počitnice moraš izkoristiti.

V jutro stopi razigran

In vesel uživaj dan!.

Nuša Savič, 7. razred

OŠ Kamnica

RAZIGRAN UŽIVAJ DAN

Ne bodi tečen, bodi srečen,

saj samo, če si razigran,

lahko uživaš dan.

V gozd se odpravi

ali pohodniško palico zagrabi,

v park se podajali v knjigo,

kjer te čaka zmaj.

S prijatelji se igraj,

na dogodivščino se podaj,

pojdi peš ali sedi na kolo.

Kamorkoli greš, naj ti bo lepo.

Če pa nič ti ne leži,

kaj drugega počni.

Po svoje uživaj dan,

samo, da boš srečen in razigran.

Luka Britvič, 6. razred

OŠ Maksa Durjave Maribor

ČEBELA

Poglej jo! Leta od cveta do cveta,

kot da se ji veselica obeta.

Med prideluje, cvetove oprašuje,

nas včasih nadleguje,

ko se nam zdi, da ne bi moglo biti huje.

Je močna, a zelo drobna,

gospe osi podobna.

V čebeljem panju živi,

kjer matica ji veli:

»Bodi hitra in bistra kot kaplja medu čista.«

Hitela je bistra čebela, kot da pameti ne bi imela.

Zašla je v neznan kraj,

ki poimenovala ga je raj,

saj bil je poln cvetic, metuljev in ptic,

ki čebeli so pomagali,

da ogromno medu je nabrala,

odnesla ga v panj in zbudila matico iz sanj.

»Od kod pa je ta med?

Ali sem zašla v napačen svet?

Ah, saj to ni pomembno,

nagraditi čebelo je potrebno.«

In že je služabnica pritekla,

in čebeli podarila zaseben panj,

ki je kot iz čebeljih sanj.

Bila je srečna in zadovoljna

in novih izkušenj polna.

Iva Biluš, 9. razred

OŠ Maksa Durjave Maribor

ZADNJI ŠOLSKI DAN

Končno je prišel ta dan,

ko učenci odidemo stran.

Zdaj skrbi več ni,

ker doma bomo vsi. .

Torbe smo skrili in

učbenike vrnili.

Bralno značko smo naredili,

zato priznanja smo dobili.

Zvezke nove bomo kupili in

jeseni v šolo bomo se vrnili,

da novo znanje bomo pridobili.

Počitnic se veselimo,

da na izlete odhitimo.

Zdaj spričevala dobimo vsi,

saj pridni smo bili.

Šolsko leto zaključili smo,

da k novim izzivom odhitimo.

Anja Marin in Lia Milošič, 8. razred

OŠ Draga Kobala Maribor

ROJSTNI DAN

Ko zjutraj se zbudim,

polno daril dobim.

Prišel je ta dan,

moj rojstni dan.

Prijatelji so prišli,

prijazno mi voščili,

vse najboljše zaželeli,

takoj plesati smo začeli.

Ko torto dobim,

se zelo razveselim.

Skačem od sreče,

ker upihnila bom sveče.

Sedaj še sorodniki so prišli,

da na plesišču zavrtimo se vsi.

Pico smo naročili

in sok popili.

Ura je že polnoči.

Glasba se še vedno vrti,

saj zabava se končala še ni.

Neja Lešnik in Živa Goričan, 8. razred

OŠ Draga Kobala Maribor

brez naslova

V daljavi, za oblaki in meglo gosto,

žarek upanja še sije,

gibat se ne smemo prosto,

srce nam s polnim tempom bije.

Uf, kakšen virus zajel je ta svet,

mesta so pusta, nikogar na spregled.

Okužb je več, situacija se ne zboljšuje, ljudje umirajo, problem se ne rešuje.

Še vedno veljajo cepiva, maske in testiranja, vsak dan po svetu divjajo protestiranja.

treba do konca bo potrpet,

skupaj uspel nam bo ta virus prebolet.

Radi, bi vsi, da to se zaključi,

če nam to uspe, se spet lahko svet vključi.

Radi brez skrbi bi spet živeli,

radi fajn bi spet se meli.

Anja Fras in tadej Jurančič, 9. razred

OŠ Dušana Flisa Hoče